Az egyik legjobb bolognai utánpótlás játékos volt, Zaccardo 2001-ben debütált az első csapatban, az akkori edző, Francesco Guidolin irányítása alatt rendszeressé kezd válni és tagja lesz Olaszország U21-es válogatottjának. 2004-ben elhagyta a Bolognát és követte egykori edzőjét Guidolint a Palermóba. Rendszeres kezdő volt, 142 bajnoki mérkőzésen játszott és 8 gólt szerzett. 2008-ban Németországba a VfL Wolfsburghoz szerződött, ahol bajnoki címet nyert a csapattal a 2008-09-es Bundesliga kiírásban,ám 2009 augusztusában a kevés játéklehetőség miatt visszatért Olaszországba a Parmahoz, ahol ismét Francesco Guidolin volt az edzője. Három és fél szezon alatt 118 bajnokin 10 gólt szerzett. 2013. január 24-én írta alá szerződését az AC Milannal. Az egyezség része volt egy csere, mellyel Dzsamel Meszbah a Parmahoz került. a 2014-es nyári átigazolás vége felé a Parma ismét le akart csapni rá és cserébe felajánlották a Milannak Jonathan Biabianyt, de Zaccardo nem volt hajlandó visszatérni korábbi klubjához. 2015. február 1-jén megszerezte első gólját Milan mezben, pont a Parma ellen aratott 3-1-es hazai győzelem alkalmával. 2015 nyarán lejárt a szerződése az A.C. Milan csapatával és a frissen feljutott Carpi szerezte meg ingyen. A szezon során összesen 27 alkalommal ölthette magára a Carpi mezét, 23 alkalommal csapatkapitányként és egy gólt szerzett, a szezon végén a Carpi azonban kiesett az olasz első osztályból. 2016. augusztus 31-én Zaccardo a szintén másodosztályban szereplő Vicenza csapatához került kölcsönben, a Serie B-ben a 9-es mezszámot hordta és összesen 25 alkalommal lépett pályára, a Vicenza szezon végén kiesett a másodosztályból. 2017. július 1-jén a Vicenza megszerezte ingyen, de Zaccardo július 14-én már ismét szabadúszóvá vált és 2017. október 4-én a máltai Ħamrun Spartans szerezte meg a játékjogát. Utolsó klubja pedig a San Marinó-i Tre Fiori együttese volt, ahova 2019 januárjában írt alá. 2019 nyarán vonult vissza a profi labdarúgástól.